Geskiet tydens betogings: Seun benodig rekonstruktiewe chirurgieSkhumbuzo Soni saam met sy ouers, Phineas en Thembi Soni Foto: ANA ŉ 10-jarige seun wat met ŉ rubberkoeël in die mond geskiet is terwyl die polisie probeer het om inwoners tydens ŉ betoging in Pietermaritzburg, KwaZulu-Natal, te laat verdaag, gaan rekonstruktiewe chirurgie benodig. Maroela Media het vroeër berig die gemeenskap van Willowfontein het betoog oor ŉ gebrek aan water toe die seun beseer is. Skhumbuzo Soni se ma, Thembi, het die polisie Sondag daarvan beskuldig dat hulle uitermatige geweld gebruik het om die betogers te laat verdaag. Skhumbuzo het tussen die betogers beland toe hy van die skool op pad was huis toe. Die graad 4-leerling van Willowfontein Primary School se boonste lip het geskeur en dit sal met ŉ operasie herstel moet word, as gevolg van die versuim om hom direk ná die voorval by die hospitaal te kry. Hy is in die oggend beseer, maar kon eers Vrydagaand behandeling ontvang, aangesien paramedici nie die gebied kon betree nie as gevolg van die betogings. Ten tyde van die betogings het inwoners die vorige Sondag laas water van die Msunduzi-munisipaliteit gehad. “Hy is na ŉ plaaslike kliniek geneem waar die personeel die bloeding kon stop, maar hulle kon nie vir hom steke insit nie,” het Soni gesê. Dié vertraging het daartoe gelei dat die wond begin genees het voordat sy lip weer aanmekaar gewerk kon word. Skhumbuzo hou vol hy was nie deel van die betoging nie en het net verby hulle geloop op pad huis toe. “Toe ons die oggend by die skool aangekom het, het hulle gesê die onderwysers kon nie by die skool uitkom nie, en ons is aangeraai om huis toe te gaan,” het hy verduidelik. “Op pad huis toe, het ons gesien hoe die mense betoog en toe ons verby hulle loop, het ons skote gehoor en oomblikke later het ek besef ek is beseer.” As gevolg van die erns van die besering en swelling in sy gesig, kon hy Saterdag eers normaal praat. Skhumbuzo Soni (Foto: ANA) Soni het gesê sy wil hê die polisie moet vir haar antwoorde gee waarom die hulle haar kind geskiet het. “Ek verstaan nie hoe enigiemand sommer net in ŉ skare in kan skiet waar daar kinders is nie. My kind het sy skooldrag aangehad wat hom en sy maats duidelik van die skare onderskei het. Dié gebruik van mag was ongevraagd en iemand moet verantwoordelik gehou word.” Kapt. Musa Ntombela, woordvoerder van die polisie, het die betogings bevestig, maar hy kon nie verifieer of enigiemand beseer of in hegtenis geneem is nie. Dit is die derde betoging hierdie week oor ŉ tekort aan water in die gebied. “Die laaste keer wat ons ŉ watertenkwa in die gebied gesien het, was Sondag,” het een van die inwoners gesê. “Hoe kan ons vyf dae lank sonder water oorleef? Kinders moet gebad word voor hulle skool toe gaan. Ons moet kan kook en wasgoed was.” Msunduzi-munisipaliteit het die afgelope paar maande waterbeperkings ingestel kragtens die opdrag van die departement van waterwese en sanitasie. Maar inwoners van Imbali het gekla dat alhoewel ander gebiede in die munisipaliteit waterbeperkings het, hulle dae lank sonder water moet klaarkom. Willowfontein is deel van Imbali, wes van Pietermaritzburg se middestad. Zweli Mkhize, tesourier-generaal van die ANC, woon ook in die gebied.